SA werkloosheidsyfer hoogste in 12 jaarArgieffoto Foto: scottgulbransen.com Stats SA het Dinsdag hul kwartaallikse arbeidsmagpeiling in Kaapstad bekendgestel. Die verslag het getoon dat SA se werkloosheidsyfer in die eerste kwartaal van 2015 tot 26.4% gestyg het, die hoogste vlak sedert 2003 toe die syfer 30% was. Volgens Stats SA was die werkloosheidsyfer stabiel op ongeveer 24% sedert 2003 en is hierdie toename ‘n nuwe verskynsel. Kefiloe Masiteng, adjunk-direkteur-generaal van bevolking en sosiale statistiek, het gesê alhoewel die aantal werkendes toegeneem het, het indiensnemingvlakke in die formele sektor met 115 000 op ‘n kwartaallikse basis gedaal. Die grootste afname in indiensneming is in handelbedryf waargeneem. Volgens die verslag is 35.8 miljoen Suid-Afrikaners op werkende ouderdom, waarvan slegs 15.5 miljoen wel werk, 5.5 miljoen werkloos is en 14.8 miljoen nie ekonomies aktief is nie. Die meeste werkendes (69.8%) is in die formele sektor in diens geneem, terwyl die kleinste getal (5.8%) in die landbousektor in diens geneem is. Die hoofredes wat aangevoer is waarkom mense nie aktief werk soek nie, is moedeloosheid (6,7%), voltydese student (16,7%), tuisteskepper (7,2%) en siek of gestremd (4,6%). Ilze Nieuwoudt, woordvoerder van die nie-winsgewende organisasie Solidariteit Helpende Hand, het gesê die nuutste werkloosheidsyfers is uiters kommerwekkend omdat die omvattende werkloosheidsyfer (36,1%) veel hoër is. “Ons moet veel eerder [die omvattende werkloosheidsyfer] in berekening bring wanneer daar oor werkloosheid gepraat word omdat dit ’n meer betroubare prentjie van die vlakke van werkloosheid in Suid-Afrika skets,” het Nieuwoudt gesê. Volgens Nieuwoudt is dit te verwagte dat die toenemende druk op die ekonomie uiteindelik ook werksverliese tot gevolg sal hê. “Helpende Hand glo vas dat gehalte opleiding die belangrikste manier is om werkloosheid – en dus ook armoede – te bekamp. Dit is as’t ware die fondament waarop die samelewing gebou moet word en totdat hierdie basis nie beter funksioneer nie, sal ons nie hoër op in die pyplyn van werkskepping suksesse kan hê nie. Daarom spits Helpende Hand hom tot ’n groot mate daarop toe om onderwys in Suid-Afrika te help verbeter en om kinders en onderwysers die nodige ondersteuning te gee.”